Il-Kunsill tal-UE llum approva qafas ġdid biex iwettaq skrinjar tal-investimenti diretti barranin li jidħlu fl-Unjoni Ewropea, u b'hekk ikkonkluda l-proċess leġiżlattiv dwar din il-proposta. Dan ifisser li l-qafas il-ġdid se jidħol fis-seħħ f'April ta' din is-sena. Abbażi ta' proposta tal-Kummissjoni ppreżentata mill-President Juncker fid-Diskors tiegħu dwar l-Istat tal-Unjoni tal-2017, il-qafas il-ġdid se jgħin biex jissalvagwardja s-sigurtà, l-ordni pubbliku u l-interessi strateġiċi tal-Ewropa f'dak li jirrigwarda l-investimenti barranin fl-Unjoni tagħna. B'reazzjoni għad-deċiżjoni tal-Kunsill, il-President Jean-Claude Juncker qal: “Id-deċiżjoni tal-lum hija prova li l-UE kapaċi taġixxi f'qasir żmien meta l-interessi strateġiċi taċ-ċittadini u tal-ekonomija tagħna jkunu f'riskju. Bis-saħħa tal-qafas il-ġdid għall-iskrinjar tal-investimenti, bħalissa ninsabu ferm aktar attrezzati biex naċċertaw li l-investimenti minn pajjiżi barra mill-UE jkunu fil-fatt ta' ġid għall-interessi tagħna. Jien ħadt impenn li naħdem għal Ewropa li tipproteġi, fil-kummerċ kif ukoll f'oqsma oħra; bis-saħħa tad-dħul fis-seħħ ta' din il-leġiżlazzjoni, aħna qed inwettqu parti kruċjali mill-wegħda tagħna.” Il-Kummissarju għall-Kummerċ Cecilia Malmström stqarret: "Jiena tassew kuntenta bid-deċiżjoni meħuda llum mill-Kunsill. L-UE tiggwadanja ferm mill-investiment barrani u dan għandu rwol fundamentali fl-ekonomiji tagħna. Madankollu, rajna żieda riċenti fl-investiment fis-setturi strateġiċi tagħna u dan wassal għal dibattitu pubbliku san dwar din il-kwistjoni. Bis-saħħa ta' dan il-qafas ġdid, ninsabu f'pożizzjoni ferm aħjar biex inwettqu monitoraġġ tal-investimenti barranin u nissalvagwardjaw l-interessi tagħna. Issa ninsab ħerqana li naħdem mill-qrib mal-Istati Membri biex din il-leġiżlazzjoni l-ġdida tiġi implimentata b'mod effettiv.” Il-qafas il-ġdid se: Wara l-approvazzjoni tal-lum mill-Istati Membri fil-Kunsill u l-vot pożittiv mill-Parlament Ewropew fl-14 ta' Frar, il-leġiżlazzjoni l-ġdida tal-UE li tistabbilixxi qafas għall-iskrinjar tal-investimenti fl-UE kollha issa mistennija tidħol fis-seħħ fil-ġimgħat li ġejjin, 20 jum wara l-pubblikazzjoni tagħha fil-Ġurnal Uffiċjali. Sussegwentement, l-Istati Membri u l-Kummissjoni se jkollhom 18-il xahar biex jimplimentaw l-arranġamenti meħtieġa għall-applikazzjoni ta' dan il-mekkaniżmu l-ġdid. Diġà jinsabu għaddejjin tħejjijiet inkluż skambju regolari ta' informazzjoni u tal-aħjar prassi mal-Istati Membri fil-grupp ta' esperti apposta li twaqqaf fl-2017. Sfond Bħalissa hemm 14-il Stat Membru li għandhom mekkaniżmi nazzjonali ta' skrinjar fis-seħħ. Għalkemm dawn huma differenti fit-tfassil u fil-kamp ta' applikazzjoni tagħhom, għandhom l-istess għan li jippreservaw is-sigurtà u l-ordni pubbliku fil-livell nazzjonali. Diversi Stati Membri jinsabu fil-proċess li jirriformaw il-mekkaniżmi ta' skrinjar tagħhom jew li jadottaw oħrajn ġodda. L-UE għandha wieħed mill-aktar reġimi ta' investiment miftuħa fid-dinja, kif irrikonoxxut mill-OECD fl-indiċi tagħha għar-restrizzjoni tal-investiment. L-UE hija d-destinazzjoni ewlenija tal-investiment dirett barrani fid-dinja: l-istokks tal-investiment dirett barrani li għandhom investituri minn pajjiżi terzi fl-UE kienu jammontaw għal EUR 6 295 biljun fi tmiem l-2017. Għal aktar informazzjoni Skeda informattiva li tippreżenta l-qafas il-ġdid It-test tar-Regolament il-ġdid tal-UE Il-politika tal-investiment barrani tal-UE